王冕
谢友惠温生笔
春云浮空山渺渺，细雨飞花堕江草。
感时欲作寄远书，凝思几叹中书老。
东家小胥借已无，西家但有长柄锄。
薛涛侧理摊满案，无奈点作玄云图。
昨夜灯花悬紫粟，知有春风到茅屋。
清晨开户得故人，惠我温生双落墨。
赤锋圆健光彩浮，金花古笺封两头。
脱颖忽作霹雳响，龙跳虎跃山灵愁。
更看担夫争道好，涂鸦小儿惊绝倒。
陶泓从此策奇勋，扼腕凝神听挥扫。
黑花飒飒鸣琳琅，野人辟易安敢藏？为君贡之白玉堂，黼黻华衮开天章。
大书大义扶王纲。